遊宜春北巖
作者：曾由基
朝代：宋

paragraphs: 宦軀真沐漆，放懷北巖去。
行行如蔍境，漸入幽絕處。
濕翠欲霑衣，晴雲亂生屨。
灘聲時抑揚，嵐氣互吞吐。
松寒韻笙竽，碣石狀鍾虡。
朱實嫋碧藤，白羽明翠塢。
提壺忌人醒，市醑邀我沽。
野果枝頭尋，水樂空中度。
飲少輒頹玉，山靈勞拱護。
起來一凭欄，件件是佳句。
此景幾百年，却待予全付。
吟成石點頭，喜極石應語。
何處一鳴鶴，而作賞音和。
仰峯人所仰，隔江不受呼。
正如山中人，九詔不一顧。
傳聞唐衛公，挾冊曾此寓。
臯夔讀何書，瑰譽響千古。
一生拗介甫，政坐讀書誤。
公乎儻可作，同草遂初賦。